O Museo abre o prazo para anotarse nos obradoiros de verán\nAs mulleres artistas, Galicia e a arte rupestre centran as actividades ►A inscrición farase por correo electrónico por orde de chegada\nphoto_camera Obradoiro celebrado no Museo de Pontevedra en 2021. RAFA FARIÑA\nDesde este lunes e ata o día 27 de xuño permanece aberto o prazo de inscrición para os seus Obradoiros de Verán 2022 do Museo de Pontevedra cunha variada proposta de actividades para a rapazada de entre 6 e 12 anos. Baixo os títulos O club dos pinceis, Arte Rupestre, Pintura Contemporánea e Obxectivo Galicia as crianzas explorarán a través das coleccións propias do Museo temáticas e creatividades relacionadas coa arte feita por mulleres, a arte prehistórica, e a cultura galega en sesións que se desenvolverán entre o 5 de xullo e o 26 de agosto\nA inscrición debe facerse a través da dirección de correo electrónico [email protected]. En cada correo só poderá inscribirse unha ou un participante e as prazas outorgaranse por estrita orde de entrada. No caso de que o obradoiro desexado xa estivese cuberto ou quedasen prazas vacantes noutros, poderase indicar na solicitude cales son as alternativas.\nNo mes de xullo a actividade comezará co obradoiro O club dos pinceis, impartido por Leucoíña Pasea, no que as e os participantes experimentarán con diferentes formas de expresión plástica e coñecerán algunhas das mulleres artistas da colección propia do Museo. O número de participantes é de 15 e terá unha duración de catro sesións en horario de 11 horas a 13 horas. Desenvolverase do 5 ao 8 de xullo para nenas e nenos de 6 a 9 anos e do 12 ao 15 de xullo para rapazada de 10 a 12 anos.\nO segundo obradoiro será o de Arte rupestre e estará impartido por Galipat. Pretende achegarse ao mundo da arte rupestre, coñecendo diferentes manifestacións artísticas realizadas sobre roca mediante debuxo, pintura ou gravado. O dirixido a nenas e nenos de 6 a 9 anos impartirase do 19 ao 22 de xullo e para idades entre 10 e 12 anos do 26 ao 29 de xullo.\nO terceiro obradoiro será o de Pintura contemporánea, que estará desenvolvido por Lúa Gándara. Trátase dunha actividade infantil baseada na arte contemporánea no que partindo da obra de Maruja Mallo, Maria Antonia Dans, Almudena Fernández e Tatiana Medal exploraranse diferentes conceptos plásticos e conceptuais. Do 2 ao 5 de agosto para a rapazada de 6 a 9 anos e do 9 ao 12 de agosto para nenas e nenos de 10 a 12 anos.\nFinalmente, o último obradoiro do verán será Obxectivo Galicia, a cargo do propio departamento de Educación do Museo de Pontevedra. Traballarase en relación coa exposición de fotografía de Ruth Matilda Anderson e a cativada coñecerá diferentes elementos da cultura galega como a vestimenta ou a artesanía. As quendas repártense tamén do 16 ao 19 de agosto para crianzas de 6 a 9 anos e do 23 ao 26 de agosto para rapazada de 10 a 12 anos.\nPontevedra verano Museo de Pontevedra Arte Obradoiros


Quiz - Secundaria - Atrévete coa Economía Circular\nBenvid@s ao desafío científico-tecnolóxico Galiciencia 2022\nEstás a realizar o Quiz correspondente ao primeiro reto do desafío de Galiciencia 2022. Responde con calma as preguntas que irás encontrando a continuación.\nEscribe o nome do teu equipo e o centro no que estudiades\nunha alternativa á economía actual na cal se extrae, prodúcese, consúmese e tírase\nunha alternativa para que xiren os servizos a nivel mundial\nunha alternativa a nivel político para que os inversores movan os cartos de xeito esférico\nQue considerades que son os residuos orgánicos?\nos restos da comida e restos vexetais\nos restos de comida que non empregamos para cociñar\nos restos só de carne e peixe\nQue elemento se considera fundamental dentro do modelo de economía circular?\no transporte dentro das estradas\no apoio a nivel local dentro de cada comunidade de veciños\na prolongación da vida útil dos produtos\nEn que ano podemos dicir que nace o termo de economía circular?\nPor que debemos cambiar de modelo económico para pasar a unha economía circular?\nporque xa non existen materias primas\npolo consumo excesivo de produtos cárnicos\npolo aumento da demanda de diversas materias primas e a escaseza de recursos naturais\nSabemos que, dentro do pensamento ecolóxico actual, temos os tres R (reducir, reutilizar e reciclar). Saberiades escoller os R que faltan para completar os sete da economía circular?\nrenovar, retomar, reparar e retirar\nrenovar, recuperar, reparar e redeseñar\nreorganizar, recadar, renovar e repartir\nSaberiades recoñecer que país é un dos máis recoñecidos á hora de aplicar a teoría e as solucións da economía circular?\nO propósito principal da economía circular consiste en entender que os produtos, compoñentes e recursos en xeral poden manter a súa utilidade e valor en todo momento se somos capaces de redeseñar e renovar o seu uso\nBaixo o voso punto de vista, ten sentido dicir que a economía circular e os Obxectivos para o Desenvolvemento Sostible están moi relacionados?\nnon, non teñen nada que ver\nsi, gardan unha relación moi estreita\nHai un par de anos que en España se fomenta o uso de contedores marróns ou específicos para a reciclaxe orgánica. Que elementos non se deben de tirar neste contedor?\nmondas de laranxa\npousos de café e bolsas de té\ncabelos e toallas húmidas\nO tapón das botellas de plástico pode ir ao contedor amarelo xunto cos cartóns de leite, botellas, etc.?\nnon, tería que ir ao de restos\nsi, é reciclable\nEn que contedor tirarías unha rolla de cortiza? (a rolla é o tapón de cortiza ou outro material que se emprega para tapar as botellas ou garrafóns)\nno contedor de orgánico\nno amarelo de envases\nComo podería cada un de vós incorporar a economía circular ás súas vidas?\nreducindo o consumo e reparando o que se poida\nreutilizando materiais que poden ter unha segunda vida\nfacendo todo o anterior\nCantos Obxectivos para o Desenvolvemento Sostible se fixaron en setembro do 2015?\nun total de 17 obxectivos\nun total de 23 obxectivos\nun total de 15 obxectivos\nUnha das bases da economía circular e dos seus sete R está moi relacionada co ecodeseño e a súa filosofía dentro do aproveitamento de materiais. Poderiades elixir cal?\nreutilización, tendo como obxectivo alongar a vida dos produtos empregándoos para outros fins\nredeseño, tendo en conta o medio e a sustentabilidade dentro do proceso de volver facer funcional un produto\nrenovación, actualizando obxectos antigos para darlles unha segunda oportunidade para o fin co que foron creados\nAs botellas ou recipientes de plástico son uns dos residuos máis frecuentes cando falamos de mala praxe ao reciclar. Podemos atopalas, por exemplo, tiradas na rúa, no mar ou nos bosques. Sabes canto tarda de media unha botella de plástico en degradarse?\nPoderiades sinalar que obxecto dos que aparecen a continuación non podería tirarse a un contedor específico de vidro?\nun prato da vaixela\nnon podemos tirar ningún dos dous\nMoi enlazados coa economía circular e a reciclaxe temos un conxunto de obxectivos lanzados por Nacións Unidas no ano 2015. Saberiades dicir con que nome se coñecen?\nObxectivos para o Desenvolvemento Sensible\nObxectivos para o Desenvolvemento Ecosostible\nObxectivos para o Desenvolvemento Sostible\nEstamos xa nos primeiros meses do 2022. Polo tanto, levamos percorridos case a metade de anos que as Nacións Unidas propuxeron para alcanzar a meta dos ODS (Obxectivos para o Desenvolvemento Sostible). En que ano rematará esta iniciativa?\nno ano 2030\nno ano 2029\nno ano 2025\nQue papel consideras que podemos ter nós, os consumidores, dentro da economía circular?\nningún, non podemos facer nada por esta causa\npodemos valorar a calidade do produto, a súa vida útil e tamén as posibilidades para redeseñalo e reutilizalo de forma axeitada\npodemos gastar máis en produtos de boa calidade para non consumir os máis baratos sempre\nOs consumidores non estamos sós no tema do comercio. Por iso, que considerades que poden facer as empresas para poder contribuír á economía circular e ao seu fin?\nprecisan aprender a reutilizar e reciclar os materiais así como a reducir o consumo das materias primas ou a emisión de contaminantes ao medio\nnon precisan nada porque, realmente, a industria non ten moito que ver na temática da economía circular\nprecisan que o Estado lles ceda máis materias primas para a súa produción e non ter que aproveitar tanto os materiais\nCredes que a economía circular trae beneficios para as xeracións futuras? Ou pensades que só pode repercutir de xeito positivo nos que xa a vivimos nestes intres?\nsó a nós, porque nos beneficia a nivel económico e tamén a nivel natural coa conservación dos recursos\na ambos: a nós actualmente polo menor impacto ambiental e a xeración de beneficios; e ás xeracións futuras pola preservación de recursos naturais e a conservación dos ecosistemas, ademais de que lles achegará novos postos de traballo\na ningunha delas porque o modelo económico non é posible na nosa sociedade debido ao baixo consumo de materias primas que xa realiza a nosa economía lineal\nImos analizar medidas que poden ter moito que ver coa economía circular. Sinalade cal credes que é unha delas actualmente, sobre todo, na produción e industria da alimentación:\nempregar cada vez máis plásticos para que a froita se conserve moito mellor e non ter que tirala antes de consumila ou vendela\nempregar técnicas novas de refrixeración para que a comida aguante moito máis fresca e non se desperdicie\naumentar o uso de envases reutilizables dentro da distribución de moitos produtos, incrementando tamén o número de empresas que se dediquen á reciclaxe e ao redeseño dos residuos\nO vidro é considerado un exemplo perfecto de sustentabilidade e economía circular grazas ao seu gran potencial para o reciclado case infinito. Saberiades sinalar un dos beneficios que nos achega a reciclaxe deste material?\npodemos evitar extraer materias primas novas da natureza e, do mesmo xeito, coidamos o estado do chan e previmos a súa erosión\naforramos moita enerxía en fabricar novos envases de vidro e loitamos contra o cambio climático\na reciclaxe do vidro achéganos todos eses beneficios, e máis!\nEntre os obxectivos que marca España Circular 2020 pondo os ollos no futuro 2030, podemos nomear os seguintes:\ndiminuír a xeración de residuos un 30 % con respecto aos que se xeraron no ano 2010\nreducir nun 50 % o consumo nacional de materiais en relación cos datos do PIB do 2010\nmellorar un 10 % a eficiencia no emprego da auga\nÉ o momento de pór en práctica a pescuda de información! Saberiades diferenciar de cantas capas está composto un cartón dos que empregamos para zumes ou leite? Esta resposta vai achegar máis sentido aínda á reciclaxe destes envases!\ndúas capas de tres materiais diferentes\nseis capas de tres materiais diferentes\ndezaoito capas de tres materiais diferentes\nA economía circular, coma toda actividade, sempre ten unha orixe no seu ciclo. De entre todas as actividades que se propoñen a continuación, cal marcariades como punto de partida?\na produción dos produtos\no deseño dos produtos\no consumo dos produtos\nCon respecto ao ODS número 12, sobre a produción e o consumo responsables, saberiades escoller a opción correcta?\nse no ano 2050 a poboación mundial chega a 9600 millóns de persoas, precisariamos o equivalente a case tres planetas para poder manter o estilo de vida actual no que respecta ao consumo\nna actualidade, máis de 9600 millóns de persoas consumen por debaixo das súas posibilidades para poder deixar recursos naturais para as xeracións futuras\naínda que a poboación mundial alcanzase máximos de 9600 millóns, o noso planeta podería achegar todos os recursos naturais suficiente para manter o estilo de vida actual\nDende a entrada en escena da COVID-19 nas nosas vidas, podemos dicir que estamos ante novos residuos considerados «perigosos» ou daniños por mor dos seus compoñentes víricos, como poden ser as máscaras ou os restos das vacinas. Actualmente, estase a multiplicar o seu consumo e uso global. Como considerades que debe actuar a economía circular para reducir o impacto desta realidade e promover a súa filosofía?\nExemplo: A economía circular pode promover o desenvolvemento de novos métodos para seguir clasificando e xestionando os residuos considerados como perigosos para descontaminalos e tratalos de xeito correcto. Ademais, pode transformalos noutros de bastante calidade que poidan servir como materias primas eficientes.\nPolítica de tratamento de datos


Portos de Galicia impulsa un convenio co Concello de Poio para regular o aparcamento nos peiraos de Combarro, Covelo e Raxó\nO contido do acordo foi consensuado previamente polo ente público co sector profesional dos tres portos afectados\nSantiago de Compostela, 17 de agosto de 2020.- Portos de Galicia, asinará un convenio de colaboración co Concello de Poio para regular o aparcamento nos peiraos de Combarro, Raxó e Covelo combinando as necesidades do sector profesional que opera nos espazos portuarios e as necesidades do conxunto da cidadanía e visitantes do municipio. A presidenta de Portos de Galicia, Susana Lenguas, abordou esta cuestión esta mañá nunha reunión con representantes municipais e técnicos do Concello.\nO convenio, inicialmente previsto para o peirao de Combarro, farase extensivo tamén aos de Covelo e Raxó e regulará a colaboración entre ambas administracións para auxilio da vixilancia policial e ordenación do tráfico rodado en ambos espazos portuarios. Deste xeito, Portos de Galicia colabora coas necesidades dos veciños de Poio contribuíndo a reactivación turística do municipio nun contexto como o actual.\nTal como recolle o documento, Portos de Galicia deste xeito facilita temporalmente o uso de parte dos terreos portuarios para este uso público, que será regulado e xestionado co auxilio da Administración local. O contido do acordo foi consensuado previamente polo ente público co sector profesional dos portos de Combarro, Covelo e Raxó co obxectivo de salvagardar en todo momento a seguridade e operatividade da actividade portuaria.


Un momento excepcional – Luzes\nSe aínda queda alguén que non o percibira, vivimos un momento extraordinario. Extraordinario como sinónimo de excepcional, é dicir, á marxe do habitual.\nPor vez primeira no seo do Estado español foi convocado un referendo de autodeterminación. Certo é que sen recoñecemento e efectos xurídicos –como si aconteceu en Escocia en 2014 ou antes no Quebec en 1995 por sinalar dous exemplos recentes– mais o 1 de outubro de 2017 o pobo de Catalunya puido, non sen dificultades e unha brutal violencia policial mediante, amosar cívica e pacificamente ao mundo que quere decidir o seu futuro.\nPor vez primeira, integrantes dun goberno electo democraticamente, a presidenta do poder lexislativo e dous líderes de movementos sociais, en total once persoas, están a ser xulgadas, precisamente, por permitir que se puidese votar nun referendo en Catalunya sen ser iso delito desde 2005.\nPor primeira vez, un partido político no goberno, o Partido Popular, foi condenado por corrupción. Concretamente por beneficiarse a título lucrativo dunha trama de corrupción cuxa existencia ficou probada na tamén primeira sentenza do caso Gürtel, como mínimo, desde 1989.\nPor vez primeira no Estado español, desde 1978, unha moción de censura saíu adiante dando lugar a un novo Goberno que, malia todo, mantivo intactas boa parte das leis máis involutivas aprobada nos últimos tempos. As reformas laborais, a LOMCE ou a Lei Mordaza continúan en vigor e dos necesarios e anunciados cambios lexislativos para tipificar como delito a violación ou recoñecer como vítimas de violencia machista aquelas mulleres agredidas ou asasinadas por quen non son ou foron as súas parellas, nada de nada.\nE nese contexto, por vez primeira nas últimas dúas décadas, nunhas Cortes nas que o valor dun escano se tornou tan decisivo, nunca o peso político de Galiza foi tan pequeno, por non dicir ridículo. Galiza estivo ausente, como suxeito político, nos grandes debates e esa irrelevancia na que foi sumido o noso país durante este tempo, págase caro. Ficou ben en evidencia nun proxecto orzamentario que –de saír adiante– tería deixado os investimentos en cifras de hai máis dunha década.\nEu non son Nostradamus e coido que non vivimos un momento político no que se poidan facer grandes predicións a futuro mais se estou certa de algo é de que Galiza non pode seguir a ser apenas espectadora dos acontecementos e debe pasar a ser protagonista principal.\nNun contexto claramente involutivo, regresivo e recentralizador, as galegas e galegos xogámonos o dereito do noso país a ser, a existir e a decidir porque cando todo o mundo corre e ti ficas parada o resultado é que quedas atrás e iso, cando se está a perfilar o futuro inmediato, non é unha opción senón un suicidio.\nExtraordinario e excepcional son sinónimos de pouco habitual mais non é necesariamente negativo porque rachar coa norma pode ser, sempre, unha oportunidade.\nCategorías:A ollada reconstruída, Autogoberno, Campaña sobre campaña, Cataluña, Olalla Rodil, Opinión, Política\nTags: Cataluña, Congreso, Galicia, Goberno, Procès


As líderes viaxan ás Canarias para disputar a 17ª xornada da LF2 | Lino López: "Tentaremos someter a un gran desgaste ao rival"\nA Liga Feminina 2 segue e o BAXI Ferrol non ten ganas de parar. As ferrolás viaxarán nesta décimo sétima xornada ás Illas Canarias, onde se enfrontarán ao Vega Lagunera Adareva Tenerife o próximo domingo, 24 de xaneiro, ás 12:00 hora insular, no Complexo Deportivo Islas Canarias.\nAs galegas afrontan este partido da 17ª xornada da Liga Feminina 2 (LF2) coa confianza e seguridade que da levar un pleno de vitorias esta tempada. As ferrolás non teñen rival e xa gañaron o partido de ida, no que resultou nun resultado contundente ao puro estilo do BAXI deste curso.\nO BAXI é o equipo máis duro para os seus rivais\nEste non será un encontro nada doado para o Vega Lagunera Adareva Tenerife. Cun balance de oito vitorias e oito derrotas, as locais deberán dalo todo na pista para poñer ao BAXI contra as cordas.\nOs equipos de altura non son a especialidade das canarias. Na xornada anterior xa caeron ante o Osés Construcción Ardoi, segundo clasificado na LF2, aínda que pelexaron con unllas e dentes.\nPara este partido, Antonio Cañamero non poderá contar con Alba Peña, que padece dúas hernias discais que a deixan fóra da convocatoria por baixa. A escolta xa comezou o proceso de recuperación pero non ten data para volver ás pistas. Tamén será baixa Miriam González, quen mancouse durante unha sesión de adestramento e volverá ao traballo en función da súa evolución.\nQuenes si estarán son xogadoras como Alima Dembelé, que suma 324 puntos de valoración, e as súas compañeiras Noelia Ibáñez e María Luque. Porén, entre as filas do BAXI haberá unha ex das canarias. Laura Fernández está disputando a súa primeira tempada coa camisola das universitarias.\nO conxunto canario está na zona morna da táboa clasificatoria, sen atrancos para salvar a categoría e con pouquiñas opcións para meterse na fase de ascenso.\nCon los test negativos en la mochila, a Tenerife nos vamos.\nNos vemos el domingo @CBADAREVA 👋🏻 https://t.co/Drg3YoJp5o\n— Baxi Ferrol (@UniFerrol) January 22, 2021\nNo BAXI Ferrol, Lino López poderá dispór de todas as súas xogadoras salvo a coñecida baixa de Jenna Allen. Non poderá contar aínda coa norteamericana Brooke Salas que ten prevista a súa chegada á cidade departemental mañá domingo 24, o día do partido.\nAo respecto do Vega Lagunera Adareva Tenerife, Lino López apuntaba que se trata dun rival “con moi poucas rotacións”. Tamén destacou que acusa baixas “importantes como a de Alba Peña, pero que non baixou o seu rendemento”.\nLino López falando cuna xogadora do Baxi Ferrol / WYKAZSZKOWSKI\nNa opinión do adestrador do BAXI Ferrol, o tinerfeño é un “equipo ben traballado e perigoso. Conta cunha xogadora como Dembelé que é das mellores do grupo”, advirte.\nNas aspiracións das ferrolás está seguir ofrecendo na cancha un alto nivel defensivo. Lino López declaraba a este respecto que tentarán “como facemos sempre, someter a un gran desgaste ao rival e seguir medrando como equipo para tratar de sumar unha nova vitoria”.\nLino López, adestrador do BAXI Ferrol: “O Vega Lagunera Adareva Tenerife é un equipo ben traballado e perigoso. Conta cunha xogadora como Dembelé que é das mellores do grupo”\nA semana de traballo “foi boa”, segundo explicaba o adestrador das galegas. “Tivemos unha grande intensidade e Anniina xa puido adestrar con normalidade. A semana previa sufrira unha pequena escordadura. Aínda non podemos contar con Brooke, xa que atrancos cos voos fan que non chegase aínda”.\nLino López, adestrador do BAXI Ferrol: “Como facemos sempre, tentaremos someter a un gran desgaste ao rival e seguir medrando como equipo para tratar de sumar unha nova vitoria”\nComo noutras ocasións, encontro entre as xogadoras de La Laguna e as de Ferrol poderá seguirse vía streaming no Canal FEB.\nEtiquetas baloncestobasketBaxi FerrolFerrolLF2liga femenina 2liga feminina 2Lino LópezVega Lagunera Adareva Tenerife\nO Celta busca en Avilés o seu pase á fase de ascenso\nDesde Navia case o posto celeste na fase de ascenso, pero o pase directo aínda está a unha vitoria...\nO BAXI quere coroarse ante o GDKO Ibaizabal\nCoa 23ª xornada da Liga Feminina 2, o BAXI Ferrol buscará a súa 23ª vitoria. O rival e posible vítima nesta...\nAna Peleteiro, prata no Europeo de pista cuberta


O presidente galego manifestou que agardará a coñecer o informe do expediente informativo aberto a DomusVi para determinar se abre un expediente sancionador contra esta empresa.\nExterior da residencia San Lázaro (Domus Vi).\nA Xunta esperará a coñecer o informe do expediente informativo aberto á DomusVi para determinar se abre un expediente sancionador contra esta empresa, que xestiona varias residencias de maiores na Galiza nas que se produciron numerosos casos de contaxios por coronavirus entre as usuarias e o persoal.\nApós a reunión do Consello da Xunta, o presidente galego, Alberto Núñez Feixoo, apuntou que o seu Executivo tomará "a decisión que proceda de acordo co instrutor do expendiente informativo" aberto a DomusVi.\nNeste sentido, apelou a coñecer o resultado do devandito informe, polo que non quixo entrar a concretar se a Xunta pretende sancionar a esta empresa, que viu como varias das residencias que xestiona foron intervidas pola a proliferación de casos de COVID-19 entre as súas residentes e o seu persoal.\nEn concreto, as residencias de Domus Vi O Barreiro, en Vigo, e a de Aldán, en Cangas, xa foron intervidas polo Goberno galego a semana pasada, após coñecerse varios falecementos.\nMais a residencia San Lázaro, en Compostela, tamén xestionada por esta empresa e na que xa faleceron 15 persoas, segue sen ser intervida pola Xunta a pesar das peticións de axuda das familiares das residentes.


Servizo de Biblioteca da UDC: O repositorio da UDC cumpre 15 anos\nO repositorio da UDC cumpre 15 anos\nEsta semana, concretamente o día 20, cumpríronse 15 anos da presentación oficial en 2006 do RUC, repositorio institucional da Universidade da Coruña. O repositorio foi creado dentro dun contrato programa da universidade por catro persoas, tres delas persoal bibliotecario da nosa universidade: Xaquín Lores, Carlota Balsa, Javier Uranga e Vicente Guerreiro, este último do Servizo de Informática e Comunicacións. Foi o primeiro das universidades galegas e dos primeiros de España.\nNese mesmo mes e ano a Universidade da Coruña tamén asinaba a adhesión institucional á Declaración de Berlín por proposta da Comisión da Biblioteca Universitaria, apoiando así as novas posibilidades de difusión do coñecemento.\nAdemais, cabe sinalar que coa obrigatoriedade do depósito en acceso aberto da investigación financiada con fondos públicos (a nivel europeo co programa Horizonte 2020 ou a nivel nacional coa Ley de la Ciencia, la Tecnología y la Innovación), os repositorios convertéronse nunha ferramenta fundamental para a difusión en aberto da produción científica.\nAo logo destes anos o RUC consolidouse como unha porta aberta aos recursos producidos polos membros da universidade no seu labor de investigación e docencia, tendo como obxectivo dar maior visibilidade a estas publicacións e asegurar a súa preservación e accesibilidade. Actualmente conta con máis de 22.000 documentos: 6.015 traballos de investigación (deles, 1.702 teses), 6.141 artigos e exemplares de revista editados pola universidade, 3.624 documentos de congresos e cursos da UDC, así como unha selección de traballos finais de grao e mestrado, entre outros.\nO RUC estrutúrase en 5 grandes áreas:\nInvestigación: neste apartado recóllense os documentos producidos pola activade investigadora dos membros da comunidade universitaria: teses, artigos, etc.\nPublicacións UDC: recolle revistas, libros, congresos e cursos editados pola UDC.\nColeccións especiais: atópase a Colección Francisco Pillado Mayor, de temática teatral e formada por imáxenes dixitalizadas de carteis e fotografías.\nTraballos académicos: traballos de fin de grao (TFG) e de fin de mestrado (TFM) presentados polo alumnado da UDC e que foron seleccionados polas comisións académicas correspondentes.\nDocencia: materiais para docencia e obxectos de aprendizaxe creados polo profesorado da universidade no seu labor docente. Esta comunidade tamén recolle documentos xerados nos cursos MOOC da UDC.\nTamén queremos sinalar unha novidade importante que se introduciu o ano pasado no que respecta ao depósito dos datos de investigación. En febreiro de 2020 creouse unha comunidade UDC en Zenodo (repositorio de datos que busca compartir os resultados da investigación froito do financiamento público tanto nun contexto nacional como internacional) para que o persoal investigador deposite aí os datos. O depósito en Zenodo é moi sinxelo e ofrece vantaxes importantes para os investigadores, como obter un DOI para o dataset ou unha gran capacidade de almacenamento. Ao crear unha comunidade para a UDC tamén se está a ofrecer un punto único de consulta dos datos de investigación da nosa universidade.\nFinalizamos esta publicación dando as grazas tanto aos creadores do RUC como ao persoal docente e investigador da UDC pola súa participación e colaboración, facendo posible a ciencia aberta.


Numerosos visitantes gozaron cós diferentes experimentos que a Cátedra Emalcsa-UDC amosou na feira científica ‘Cullerciencia’ - Cátedra Emalcsa UDC\nO sábado 18 de xuño celebrouse no Paseo Marítimo do Burgo de Culleredo a IV Feira da Ciencia ‘Cullerciencia’, un evento de divulgación científica organizado polo Clube de Ciencia do Ceip Ría do Burgo coa colaboración do Concello de Culleredo que, por primeira vez, se desenvolveu fóra do centro escolar.\nAo igual que no Día da Ciencia na Rúa que se celebrou na Coruña en maio, a Cátedra Emalcsa-UDC tamén estivo presente nesta nova feira da ciencia cunha carpa propia pola que pasaron numerosos visitantes para gozar dos diferentes experimentos que se amosaron nela. A meirande parte deles puxeron o foco en explicar a eutrofización, un fenómeno que provoca a morte e descomposición da materia vexetal na auga dos ríos, lagoas e encoros (e o conseguinte mal estado da auga) a causa da excesiva presenza de placton vexetal debido a unha elevada concentración de nutrientes. Neste sentido, a Cátedra Emalcsa-UDC exhibiu na carpa o ‘Ecomapper’, un dron acuático cedido pola Universidade da Coruña a través do Grupo de Enxeñería da Auga e do Medio Ambiente (Geama) para previr potenciais episodios de eutrofización no encoro de Cecebre, enclave fundamental para o abastecemento de auga á Coruña e contorna.\nPero os que visitaron a carpa da Cátedra Emalcsa-UDC puideron gozar de outros interesantes experimentos. Un deles (levantou moita expectación sobre todo entre os rapaces) serve para amosar dúas propiedades da materia: a densidade e a polaridade. Nun recipiente introdúcense diferentes líquidos nesta orde: glicerina, auga, aceite e alcol. Os máis densos quedan no fondo e non se misturan. Logo, engádense ao recipiente unha chave inglesa, un plátano, unha mandarina e uns patiños de goma. Estes obxectos quedarían a diferente altura no recipiente segundo a súa densidade. Así, a chave inglesa quedaría no fondo, mentres que o plátano flotaría sobre a auga (o que indica que é menos denso que ésta) e os patiños de goma flotarían na superficie debido a que están cheos de ar e son os menos densos de todos os obxectos introducidos no recipiente.\nA ‘Cullerciencia’ foi todo un éxito de público. O Paseo Marítimo do Burgo estivo ateigado de xente durante toda a xornada do sábado. Os visitantes pasaron polas máis de vinte carpas instaladas na feira, que pertencían a colexios e institutos de Culleredo e contorna; a centros de Murcia, Sevilla e As Palmas; e a diferentes entidades que, como a Cátedra Emalcsa-UDC, están vencelladas á ciencia, como a Universidade da Coruña, o Centro de Investigacións Científicas Avanzadas (CICA), a Reserva da Biosfera Mariñas Coruñesas e Terras do Mandeo, ou o Centro de Extensión Universitaria e Divulgación Ambiental de Galicia (CEIDA).\nAsí mesmo, o público asistente tamén puido gozar de diferentes vídeos divulgativos, da radio do colexio organizador e de diferentes charlas como a da contratada ‘María Zambrano’ do Departamento de Química da Universidade da Coruña, Estela del Castillo, que tratou de concienciar aos asistentes do impacto que os microplásticos teñen no fondo marino e sensibilizalos sobre a conveniencia de priorizar prendas de vestir de fibras naturais como o algodón ou o lino.\nA vindeira feira científica á que acudirá a Cátedra Emalcsa-UDc será a Open Science, que se celebrará en Cambre en setembro.


Guía de compra: café: Café: aroma de costumes [Páx. 2 de 5] | Revista | EROSKI CONSUMER\nGuía de compra: café: Café: aroma de costumes\nPolo xeral, a cafeeira cultívase unha vez ao ano, cando os grans adquiren unha cor avermellada. Ao longo de 30 anos, pódense recoller entre 400 gramos e 2,2 quilos ao ano por cada cafeeira.\nVelaquí as dúas principais variedades de café:\nArábica (Caffea arabica). Trátase dunha planta orixinaria de Etiopía, é a especie máis antiga que se coñece (século VII) e supón as tres cuartas partes da produción mundial. É unha variedade moi apreciada polo seu forte aroma, acidez e sabor delicado. Prodúcese principalmente en América latina, África central e oriental e India.\nCanéfora ou robusta (Caffea caneophora ou robusta). Foi descuberta en Zaire (República Democrática do Congo) en 1895. É unha planta forte e resistente que crece en rexións húmidas de escasa altitude. Este café caracterízase polo seu forte corpo, polo seu sabor e polo seu escaso grao de acidez. Pode atoparse en África occidental e no sueste asiático.\nNo mercado podemos atopar infinidade de tipos de café. Velaquí os máis comúns:\nDe torradura natural\nA torradura é un proceso tan importante que del dependerá a calidade do café. As transformacións que experimentan os grans de café ao pasar por esta parte do proceso determinan o aroma, o corpo, o sabor, o grao de acidez e o resto das propiedades organolépticas do produto.\nO proceso de torradura faise a unha temperatura aproximada de 200 ºC, o que provoca que o gran perda a humidade e parte do seu peso. Ao mesmo tempo, o gran aumenta o seu volume, cambia de cor e comezan a desprenderse compostos aromáticos volátiles. O proceso de arrefriado posterior debe ser rápido e mediante aireación, o que garante que a torradura sexa uniforme.\nEn función da variedade de gran, da súa calidade, da súa orixe ou da forma en que vai ser preparado, aplícase unha torradura máis ou menos intensa. Se o café vai ser filtrado, convén que a torradura sexa lixeira e, para preparar un café expreso, a torradura será máis intensa. Actualmente, os procesos industriais permitiron automatizar os procesos de torradura achegando técnicas avanzadas para lograr o punto óptimo e homoxéneo de torradura segundo os criterios elixidos.\nÉ o café natural ao que no proceso de torradura se lle engadiu azucre (o contido máximo será de 15 quilos de azucres por 100 quilos de café verde) que, por efecto da calor, acaramela e envolve o gran. O resultado son uns grans brillantes e de cor moi escura, case negra, e un café de sabor forte. España e Portugal son os países nos que máis café se consome deste tipo.\nEn España, enténdese por café de mestura a combinación de café de torradura natural e café torrefacto. Para crear a mestura ou blend perfecto adóitanse combinar grans de distintas orixes. Hai que ter en conta que o café que se consome nos fogares e nas cafeterías case nunca é café dunha única variedade, senón que é o resultado dunha mestura de distintas variedades.\nA calidade dun bo café vén determinada polo equilibrio entre o seu aroma, corpo e sabor. Combínanse cafés de distintas orixes e variedades en distintas proporcións, ata conseguir un bo equilibrio e ata que se adecúe aos gustos do consumidor, do mercado ou do país ao que se destina e á forma de comercialización (moído ou en gran).\nAínda que existen cafés perfectamente equilibrados sen necesidade de mestura, coma os Jamaica Blue Mountain, Hawai Kona, Kenya AA, Etiopía Limú, Java Arbica ou Colombia Supremo, a mestura é importante e existen algúns parámetros que son comúns á hora de crear a mellor:\nPara un café con corpo úsanse variedades do Brasil ou Guatemala ou mesmo os fortes de Indonesia e Sumatra.\nAs variedades que permiten obter cafés máis aromáticos son as procedentes de América Central, coma Costa Rica, Guatemala ou Colombia.\nAs variedades de Kenya ou Moka permiten obter notas máis afroitadas no café.\nCoa variedade Camerún, obtéñense cafés máis cremosos de sabor máis neutro e se, pola contra, queremos moito sabor hai que optar por un India Plantation, un Colombia Supremo ou un Santos Brasileiro.\nOs cafés rubios venezolanos caracterízanse pola súa pouca acidez e combinan á perfección cun café de Costa Rica de altura ou de Kenya.\nÉ o extracto de café obtido grazas á deshidratación ou ao secado do café, co cal se poden empregar dous métodos:\nEn po. Obtense mediante a técnica de calor ou evaporación a través dunha inxección de aire quente. Para iso prepárase un xigantesco café en cafeteiras de aceiro pechadas hermeticamente para conservar os aromas. A continuación, fíltrase e elimínase a auga mediante a inxección de aire quente. Cando a auga se evapora, o po resultante é o café soluble, que se envasa ao baleiro. Denomínaselle soluble porque se disolve facilmente ao mesturalo con auga. Preséntase en po (pulverizado) ou en aglomerado (lixeiramente humedecido). Actualmente, os métodos de produción do café soluble permiten conservar o aroma e o sabor, o que fixo que o café soluble se implantase en moitos países do mundo\nLiofilizado. Obtense mediante a conxelación a -40 ºC e a baixa presión atmosférica. Tras este primeiro tratamento, elévase bruscamente a temperatura e a presión para transformar o xeo en vapor de auga e deshidratar as partículas de café. Grazas a esta moderna tecnoloxía, lógrase manter un café que conserva ata o momento do seu consumo o aroma sutil e penetrante dos grans de café.\nO café descafeinado é o café natural ao que se lle elimina o seu alcaloide fundamental, que é a cafeína. Esta extracción da cafeína realízase sobre o café verde; é dicir, antes de ser sometido ao proceso de torradura.\nNeste proceso, e tras a vaporización do café verde, os grans inflados sométense á acción dun disolvente específico que captura a cafeína e que a extrae do gran. Tras esta fase, o disolvente sepárase do café e este sométese a un proceso de secado e envasado.\nA norma de calidade para o café regulada polo Real decreto 1676/2012, do 14 de decembro, define o "descafeinado" como o proceso mediante o cal se elimina a maior parte da cafeína do café e dos extractos de café. Tras a aplicación deste proceso, o café de torradura natural e torrefacto conterá un máximo do 0,1 % de cafeína anhidra sobre materia seca, mentres que o café soluble conterá un máximo do 0,3 %.\nAs cápsulas, unha moda respectuosa co medio ambiente?\nO maior inconveniente das cápsulas é, sen dúbida, o impacto ambiental que poden provocar tanto pola enorme cantidade de enerxía que se utiliza durante todo o seu proceso de fabricación, embalaxe e transporte, coma pola gran cantidade de residuos que provoca unha única cunca de café. Como mínimo, temos unha caixa, un envoltorio individual e unha cápsula de aluminio con material plástico adherido, dificilmente reciclables. A isto hai que lle sumar que, na fase de cultivo e recollida, non sempre se respecta a biodiversidade ou se interactúa de forma responsable co medio.\nA importancia do envasado\nUn envase adecuado é aquel que, tanto polo seu material coma polo seu sistema, permite illar o café dos elementos externos -humidade, luz, cheiros, aire, calor etc.-. O sistema máis estendido para o café moído é o envasado ao baleiro; é dicir, móese e tórrase o café e, tras introducilo nos paquetes, extráese o aire do interior e péchase hermeticamente. O café en gran é un produto vivo e segue o seu proceso natural desprendendo substancias volátiles e gases, o que se ten en conta a nivel técnico á hora de envasar.\n<< Ir á anterior páxina: Café: aroma de costumes\nIr á seguinte páxina: Compostos >>\nPDF: Fai clic aquí para Descargar esta información en PDF (811 Kb)


O (S8) viaxa a Londres para encontrarse cun dos maiores coleccionistas “anónimos” de películas do mundo. Ümit Mesut, un apaixonado do celuloide, acumula na súa tenda da rúa Lower Clapton Road miles de filmes, tomavistas, proxectores, coleccionables.\nA súa filosofía tan simple como utópica é simple: “O celuloide está feito de prata, o DVD… de óxido”. A súa arriscada aventura comezou hai máis de 30 anos, dende entón comprou todo o que puido dando forma a un arquivo que, a cabalo entre unha auténtica filmoteca e un museo, é fonte de inspiración para os cinéfilos.\nO lume, a natureza, a caveira humanista, a vida e a morte centran un cine que transcende o tempo e o espazo redefinindo o concepto de ubicuidade. As súas películas empurran os límites, rompen os patróns cos que se experimenta e entende o mundo, facéndonos percibir o ámbito dunha forma máis expandida. A coordinadora do ciclo, Garbiñe Ortega define o seu obxectivo: “Este ciclo é un convite para sentir e compartir ideas sobre intuición fílmica, percepción, sensibilidade, éxtase e todos os sentimentos sen nome que vivimos mentres facemos ou experimentamos unha película”.\nO ciclo divídese en catro programas complementarios, que se repartirán entre o CGAI (Filmoteca Galega) e a Fundación Luis Seoane. O primeiro “Antes de que o mundo fora palabra” reflexiona sobre a linguaxe e as súas limitacións, os mitos, e a idea de como veriamos o mundo se nos achegásemos a el sen patróns preestablecer. O segundo programa, “Pechen os ollos e vexan”, propón ensanchar a consciencia e a capacidade de percepción para caer nun transo fílmico composto por obras de Ben Russell (Badlands, The Quarry, River Rites) e doutros cineastas como Stan Brakhage ou Marjorie Keller. O terceiro programa é unha filme-performance baixo o nome de “Expansión: Utopías do presente” que terá lugar no patio da Fundación Luis Seoane o 6 de xuño ás 22:30hrs. O ciclo concluirá nun cuarto programa, “Alma Colectiva”, no que Ben Rivers e Ben Russell conversarán co público e mostrarán parte dos seus traballos en construción.\nEsta mostra dunha interesante e rompedora iniciativa, ofrecerase ao público mediante proxeccións no colector que a iniciativa ARTE INCORUÑA cedeu ao (S8) e que permanecerá aberto ao público durante as datas do festival na zona de Los Cantones. Neste curioso, e ao mesmo tempo apropiado espazo (relacionado co transporte trasatlántico de mercadorías), La Mostra “importa” películas de novos realizadores chilenos como Magdalena Chacón, Katherina Harder, Christian Nawrath e Rodrigo Contreras. Sendo todos os títulos estreas en Galicia.\nOBSERVATORIO. O (S8) ABRE UNHA VENTÁ A “A NOVA CRÍTICA CINEMATOGRÁFICA”\nOs críticos máis innovadores do panorama estatal achéganse a Coruña para presentar, debater e establecer as liñas mestras da “nova crítica cinematográfica”. Un modo de abordar os textos fílmicos dende a propia imaxe coa axuda duns soportes tecnolóxicos cada vez máis democratizados. Grandes coñecedores do cine contemporáneo mundial, expedicionarios no circuíto de festivais, aos “novos críticos” a linguaxe escrita quédaselles pequeno. Así, tomando, manipulando, ou reapropiándose daquilo que ve, o crítico exprésase na mesma linguaxe que aquilo que analiza. O desenvolvemento e o doado uso das ferramentas de ripeado e edición, así como as diferentes redes sociais e webs de distribución de vídeo como youtube ou vimeo facilitan a circulación (poñendo ao alcance do crítico practicamente toda a historia do cine) e a análise do cine. Como ben escribe a coordinadora do simposio Beli Martínez, Profesora na área de Comunicación Audiovisual na Universidade de Vigo e produtora cinematográfica de fitas como Vikingland e Arraianos (galardoadas internacionalmente), esta nova crítica achégase á concepción godardiana do cine: “un pensamento que forma/unha forma que pensa”.


En Galicia a folga xeral comeza hoxe - Vigo al minuto\nEn Galicia a folga xeral comeza hoxe\nAs consecuencias da nova reforma laboral sobre a economía da comarca «son nefastas», coa perda de moitos empregos nos principais sectores económicos, como servizos, construción ou banca. Así que a CIG convica a todos os traballadores a participar esta noite (20 horas) na mobilización prevista en 7 cidades galegas e que en Vigo sairá de Vía Norte e rematará no edificio administrativo da Xunta.\nEsta será a primeira das medidas que tomará o sindicato galego nos vindeiros días e que inclúe a participación na folga xeral convocada por CCOO e UGT para o vindeiro 29 de setembro.\nPara a CIG, abaratar e facilitar o despido, a desregulación dos convenios ou o aumento dos cómputos para a xubilación «constitúen un claro ataque contra os dereitos da clase traballadora». Tamén censurou que se deixe parte do mercado de traballo en mans de ETT e axencias privadas de contratación e adiantou a posibilidade de que os próximos cambios aposten polo recorte de salarios e pensións.\nAs críticas tamén se centraron no feito de que para saír da crise se optase por estas medidas cando existen outras máis efectivas, como a recuperación do imposto patrimonial e sobre as rendas máis altas e un control efectivo contra a fraude fiscal.\n¿Preparado para ir rápido?


LAGARTIÑOS DE SEIXO (ED. INFANTIL SEIXO): novembro 2018\nPROXECTO MIRÓ (VIII)\nEsta vez tocoulle o turno a Daniela que nos contou cousas interesantes sobre o noso artista Miró"\nDespois traballamos a obra "Amanecer" e fixemos moitas cosas:\nFixámonos no cadro e pintamos o que faltaba\nFixemos boliñas de papel e as pegamos\nE rematamos facendo un collage co papel de seda vermello\nE así de bonitos quedaron as nosas obras de arte\nSara xa ten os 5 anos e celebrámolo con ela na clase vendo fotos moi divertidas que trouxo da casa destes 5 anos. Tamén fixemos o seu agasallo no que participamos todos e a sua coroa.\nEtiquetas: aniversarios, clase 5 anos, curso 2018/19\nCOMENZAMOS CÓ ABN\nNeste curso comenzamos a traballar co método ABN, traballando o número de maneira manipulativa neste caso asociando número e a súa grafía a cantidade\nXogamos co dado e o lego, o lanzar o dado saen un número expresado en forma de puntos cunha colocación determinada, descubrimos que número é e vamos collendo as pezas de lego que precisamos ata creara unha gran torre. aprendemos matemáticas, construímos e nos divertimos ata que non podemos chegar máis arriba\nPescamos animais de diferentes cores e que ben o pasamos o facelo cunha lata, contamos cantos conseguimos e asociamos a cantidade o número.\nEstas son algunhas das actividades que realizamos baseadas no método ABN que ademais de aproximarnos dunha forma lúdica a lóxica matemática e o cálculo, son amenas e gústannos.\nEtiquetas: ABN, clase 4 anos, curso 2018/19\nA MOCHILA VIAXEIRA NA CASA DE MARIO\nA mochila viaxeira continua o seu recorrido, Mario xa o distritos na súa casa e a compartir cosas seus pais e a súa irmá, e está claro que estés menos están a convertirse en artistas, pois además dos contos e o DVD está sendo un gran éxito o libro de Herve Toullet Diviértete\nAhora tócalle a Candela disfrutar da mochila durante 15 días espero que ela e a súa familia o disfruten moito.\nO MAGOSTO EN 3 ANOS\nNeste mes de novembro, celebramos no cole o noso "primeiro magosto", foi unha festa moi divertida, todos trouxemos un puñado de castañas para asar. Co profe Jorge fixemos unhas caixiñas moi chulas, para poñer as castañas xa asadas e comelas ...\nDespois de comer as castañas, fomos cos maiores do cole, a disfrutar dos xogos populares....\n¡¡¡ QUE BEN O PASAMOS....!!!\nEtiquetas: actividades conxuntas, clase 3 anos, curso 2018/19, magosto\nAproveitando o Magosto e o noso proxecto sobre Miró fixemos unhas divertidas bolsiñas "Mironianas" utilizando as nosas mans e os colores preferidos de Miró.\nEtiquetas: clase 5 anos, curso 2018/19, magosto, proxecto Miró\nEste curso os de 5 anos volvemos a invitar as familias ó cole para que nos contaran historias e contos de medo e así foi como a tía de Vera animóuse a contarnos un conto de medo moi divertido!!!\nMoitras grazas tía Maica!!!\nAquí vos deixo tamén unha foto de como viñemos de guapos e terroríficos ó cole polo Samaín.\nEtiquetas: arnaldo, biblioteca, clase 5 anos, colaboracion familias, curso 2018/19, samain\nPROXECTO MIRÓ (VII)\nContinuando coa nosa investigación esta vez traballamos sobre unha das obras que trouxo Vera "Bailarina" pero esta vez de forma conxunta coa teacher Fátima.\nCoa profe Fatima inventaron un conto no que a protagonista do noso cadro (que tiveron que recoñecer) e unha amiga foron de festa.\nE representaron o conto ...\nE ó tempo foi pasando e xa estamos celebrando o Magosto, e para iso fixo falta prepararnos:\nE que mellor que unha bonita castaña para os nosos cestiños que decoramos como gustaríalle a Miró cos seus cores favoritos e pintando como a el o faría, coas mans. Aquí os deixo o traballo.\nE despois de prepararnos tanto, chegou o momento de disfrutar das castañas e dos xogos populares\nEspero que disfrutarades moitisimo.\nEtiquetas: clase 4 anos, curso 2018/19, magosto\nA mascota da "biblio", Arnaldo, deixounos o día da inauguración da biblioteca, unha mochila chea de contos, libros...ect... que viaxa por todas as nosas casas, por iso chámase...."A mochila viaxeira". Carmen foi a primeira compañeira en levála. O conto que máis lle gustou foi "O polo Pepe", do que fixo un debuxo moi especial, imaxinativo, e chulo que nos gustou a todos.\nAgora a mochila está na casa de Brais... estamos todos impacientes para que chegue ao cole pronto, e podéla levar un de nós....\nEtiquetas: arnaldo, biblioteca, clase 3 anos, curso 2018/19, mochila viaxeira\nNo Samaín fixemos un montón de actividades, entre elas...\nA decoración de cabazas por parte das familias que traballaron un montón;\nAs meriendas monstruosas que poderes ver no blog de As pegadas de Arnaldo, cómo os conta contos da mamá de Aine e Antón e da mamá de Gael ou a lectura a escuras.\nNa clase fallamos de todo o que nos daba medo e aprovechamos o monstruo come medos para darle de comer todo aquello que realmente nos asusta... Morcegos, cocodrilos, monstruos...\nE demos vida a unha pequena bruxa que fijemos cosas nosas mans pois se a Miró encantaballe pintar coas mans a nos tamén\nEtiquetas: clase 4 anos, curso 2018/19, samain\nANIVERSARIO DE DARIO\nTALLER COA FAMILIA DE ÓSCAR\nTROQUELES DE SAMAÍN


A NASA descobre seis planetas que orbitan unha estrela similar ao Sol | Consumer\nA NASA descobre seis planetas que orbitan unha estrela similar ao Sol\nA súa masa alcanza un volume entre 2,3 e 13,5 veces a da Terra\nData de publicación: Domingo, 06 de Febreiro de 2011\nOs datos do observatorio espacial “Kepler” permitiron descubrir seis pequenos planetas que orbitan ao redor dunha estrela similar ao Sol e cuxa masa supón entre 2,3 e 13,5 veces a masa da Terra, segundo anunciou onte a NASA. Os planetas orbitan dentro dun sistema bautizado Kepler-11 e que chamou a atención aos científicos porque está composto por un elevado número de planetas de pequenas dimensións e moi xuntos.\nO observatorio espacial “Kepler”, lanzado en marzo de 2009, debe recoller datos e probas de planetas que orbitan ao redor de estrelas con condicións de temperatura medias onde poida existir auga líquida e, por tanto, vida. Para determinar o tamaño e a masa dos planetas, “Kepler” captou os cambios na luminosidade da estrela cando os planetas pasan fronte a ela. O fotómetro sensible do telescopio capta este momento no que se interrompe o brillo da estrela, o que dá pistas aos científicos sobre o tamaño e masa do planeta.\n“Isto non só é un sistema planetario sorprendente, senón que tamén valida un novo e poderoso método para medir as masas dos planetas”, sinalou Daniel Fabrycky, da Universidade de California de Santa Cruz (UCSC), quen dirixiu a análise da dinámica orbital xunto co científico da NASA Jack Lissauer. O cinco planetas interiores descubertos teñen unha masa que oscila entre 2,3 e 13,5 veces a da Terra e os seus períodos orbitais son inferiores aos 50 días. Sobre o sexto, que é máis grande e está máis lonxe, os científicos puideron determinar que ten un período orbital de 118 días, aínda que non puideron calcular a súa masa.\n“Do seis planetas, o de maior masa pode ser equivalente a Neptuno e Urano”, explicou Jonathan Fortney, profesor adxunto de astronomía e astrofísica na UCSC. Respecto dos outros cinco, non hai ningunha comparación próxima, xa que “son diferentes a calquera dos que temos no noso Sistema Solar”. O seis planetas teñen unha densidade menor á da Terra pero, segundo apuntou Fortney, “parece que o interior de dous deles podería ser maioritariamente de auga, posiblemente cunha fina pel de gas de hidróxeno e helio na parte superior”.\nestrela observatorio espacial-gl planetas-gl telescopio Terra


Buscan un cadáver que uns surfistas aseguran ter visto preto dunha praia de Sanxenxo | Canal Rías Baixas\nBuscan un cadáver que uns surfistas aseguran ter visto preto dunha praia de Sanxenxo\nSANXENXO> En Sanxenxo, amplo dispositivo de busca dun cadáver que uns surfistas aseguran ter visto na contorna da praia de Canelas. Os efectivos de emerxencia levan horas na súa contorna, por terra e tamén coa colaboración de ata catro embarcacións. Na zona do areal apareceu un bañador, que agora se está a investigar se podería pertencer a esa persoa supostamente desaparecida.\nAmplo dispositivo de emerxencia por terra e tamén polo mar, coa intervención de ata catro embarcacións, na procura dun cadáver que tres surfistas aseguran ter visto aboiando boca abaixo nas inmediacións desta zona rochosa da praia de Canelas, en Sanxenxo. Os deportistas deron a voz de alarma onte á tarde ó 112, informando da presenza dun corpo na zona.\nOs efectivos de emerxencia puxeron en marcha decontado, xa onte á tarde, un operativo de busca, que se estendeu ata que se puxo o sol. Sen ningún resultado, o dispositivo retomouse esta mañá e prolongouse durante toda esta xornada.\nDo paradoiro dese suposto cadáver, ó peche desta edición, non houbo ningunha novidade. Non se descarta ningunha opción, mesmo que poida tratarse dunha falsa alarma.\nO único que se localizou, polo de agora, neste areal de Canelas foi un bañador. Esa peza de roupa descoñécese se podería pertencer ó suposto desaparecido ou se, simplemente, chegou á praia arrastrado polo temporal. Agora, estase a analizar para tentar determina-la súa procedencia.\nO operativo está sendo coordinado por Salvamento Marítimo.\nOperativos de busca\nArtigo anteriorPorto do Son chama a vivir a súa Semana Santa\nSeguinte artigoAna Peleteiro, de promesa a realidade na elite mundial do Triple Salto\nA CIG convoca para o 8 de marzo unha folga de...\nO turismo estranxeiro aumenta en Galicia, ata o 27 % do...\n24 Decembro, 2014\nÓscar Casais presenta a súa dimisión coma membro da Executiva de...\nAs vendas do Día do Pai poden resentirse este ano ao...


Eventos Bouza Brey: 81. PROXECTO TERRA (Abril 2013)\n81. PROXECTO TERRA (Abril 2013)\nEXCURSIÓN AS CORCERIZAS-ALLARIZ (23, 24 Abril )\nDurante estes días os alumnos de 2º, 3º e 4º de ESO da escola, participaron nunha actividade organizada polo Colexio Oficial de Arquitectos de Galicia (PROXECTOTERRA).\nEstiveron aloxados no Albergue Salesiano de Allariz.\nEntre as actividades programadas realizáronse as seguintes:\n- Visita ao Centro de Educación ambiental de "As Corcerizas", aloxado nun antigo cazadero de corzos situado en plena Serra de San Mamede (Macizo Galaico), onde lles falaron sobre o consumo sostible de materiais construtivos e sobre todo, da bioconstrución e arquitectura bioclimática.\n- Roteiro de sendeirismo por paraxes de alta montaña (1500 m), ilustrado con todo tipo de detalles ecolóxicos, orográficos, socioeconómicos... e facendo moito fincapé na penosa acción antrópica neses entornos ata fai pouco bastante salvaxes.\n- Visita ao pobo de Rebordechao, cuna do río Arnoia, que presenta unha coidada rehabilitación da vivenda tradicional de montaña galega.\n-Participación nun xogo no que descubriron a figura e as falcatruadas do famoso asasino en serie do século XIX, Manuel Blanco Romasanta, coñecido nas montañas próximas como "o lobishome de Allariz" ou "sacaúntos".\n- Visita a Allariz: casco histórico, a ponte, o muíño, o museo do xoguete (antigo tribunal de xustiza), e un obradoiro de coiro.\nQueremos agradecer a hospitalidade dos salesianos Jose Luís e Esteban, que foron tan amigabéis con nós que incluso un deles xogou cos rapaces ao baloncesto nas horas de lecer, e por certo, os profes non olvidarán a fantástica e improvisada "pijama party" coa que os alumnos fixéronlles vivir unha noite como na canción de Sabina; "y nos dieron las 2, las 3, las 4, las 5...", pero estes rapaces incombustibles non necesitaron nin un momento de descanso para disfrutar da excursión.\n¡Oxalá se volva repetir outro ano!


¿Como pode saber onde está a mesa na que lle corresponde votar?\nA oficina do censo envía a todos/as os/as electores/as, para informalos/las da súa inscrición nas listas censuais, unha tarxeta onde figura a sección na que están censados/as e a mesa na que lles corresponde votar, co seu enderezo. Isto será, para esta convocatoria, a partir do día 24 de setembro. Ademais, a relación completa dos colexios electorais da provincia, con todas as mesas, xunto cos seus enderezos, publícaa a oficina do censo electoral a partir do 10º día anterior ás eleccións en internet (a partir do 11 de outubro). E, por último, pode vostede consultar no seu concello, ou directamente nas Oficinas do Censo Electoral (a través do servizo de atención telefónico do Instituto Nacional de Estatística cuxo número se facilitará proximamente), cal é a mesa que corresponde ao seu enderezo e onde estará situada.\n¿Precísase a tarxeta electoral para votar?\nNon. A tarxeta electoral é enviada aos electores/as pola oficina do censo para informarlles da súa inscrición nas listas censuais, a súa sección e a mesa na que deben votar pero non é necesario levala para votar.\n¿Pode unha persoa votar por outra?\nNon, en ningún caso. O voto é intransferible e non se pode exercer por delegación. Se unha persoa está impedida ou ten dificultades para votar, pode votar por correo ou pedir axuda de alguén da súa confianza para preparar o seu voto e acompañala a votar.\n¿Que hai que facer cando se vai votar se non se atopan as papeletas dunha candidatura?\nNas mesas electorais non poden faltar papeletas de ningunha das candidaturas que se presenten ás eleccións. Deben estar situadas nas cabinas de voto ou preto delas. Se faltasen papeletas dalgunha candidatura, indíquello ao/á presidente/a da mesa, que ten a obriga de suspender a votación ata que se corrixa esa anomalía.\n¿Que facer se algunha persoa ou grupo coacciona ou intimida aos votantes?\nComuníquello ao/á presidente/a da mesa, que posúe a obriga de velar porque nada impida a liberdade de voto dos/as electores/as no colexio electoral e nas súas inmediacións, e pode ordenar ás forzas de seguridade que actúen para evitalo.\n¿Que facer se alguén realiza propaganda electoral nas proximidades do colexio electoral?\nComuníquello ao/á presidente/a da mesa. Todo acto de propaganda electoral está prohibido durante a xornada electoral e o/a presidente/a de cada mesa debe velar para evitar que se faga propaganda electoral no colexio electoral, nos seus accesos e nas súas inmediacións. (Débese ter en conta, que as candidaturas non están obrigadas a retirar os carteis electorais e os valos que puideran ser colocados durante a campaña, nas proximidades dos colexios. Así mesmo, os/as interventores/as e apoderados/as están autorizados/as a levar, para a súa identificación, distintivos e siglas da súa candidatura, sen que iso se considere propaganda electoral).\n¿Que facer cando alguén ten dúbidas sobre a identidade dun/dunha votante?\nNo caso de que na mesa, un/unha interventor/a, apoderado/a, ou outro/a elector/a teñan dúbidas sobre a identidade dun/dunha votante, a mesa, á vista dos documentos presentados, decide por maioría. Estas circunstancias anotaranse na acta da sesión, para que se poidan exixir responsabilidades dos/as que resulten usurpadores/as de nome alleo.\n¿Poden realizarse enquisas na xornada electoral? ¿Onde?\nEstá prohibida a publicación e difusión de sondaxes electorais desde cinco días antes da xornada electoral, pero non está prohibido realizar enquisas para sondaxes electorais en ningún outro momento, nin o mesmo día das eleccións. De feito, por encargo de diversos medios de comunicación e dalgúns partidos e institucións públicas, realízanse enquisas á saída dos colexios electorais co fin de anticipar estimacións dos resultados inmediatamente ou nun prazo breve despois do fin da votación. Estas entrevistas están autorizadas, sempre que non se realicen no interior dos colexios e que non perturben o acceso dos/as electores/as aos colexios.\n¿Quen pode entrar nos locais electorais?\nos/as electores/as das mesas e as persoas que deban prestarlles asistencia, se o precisan\nos/as representantes das candidaturas\nquen forme parte das candidaturas\nos/as apoderados/as das candidaturas\nos/as notarios para dar fe de calquera acto relacionado coa elección e que non se opoña ao segredo de votación. Só poderán dar fe dos actos relacionados coa elección, mesmo fóra da súa demarcación, pero sempre dentro da mesma provincia e sen necesidade de autorización especial\nos/as axentes da autoridade que o/a presidente/a requira\nos membros das Xuntas Electorais\nos/as xuíces de instrución e os seus delegados/as\nos/as representantes da Administración.\n¿Que facer se observase algunha irregularidade durante a votación?\nCalquera elector/a que observe algunha irregularidade durante a votación pode manifestala á mesa e a súa protesta ou reclamación deberá facerse constar na acta de sesión.\n¿Se o día das eleccións é para min laborable, teño algún dereito a ausentarme do meu traballo para poder ir a votar?\nA Administración, adoptará as medidas precisas para que os/as electores/as que presten os seus servizos o día das eleccións poidan dispoñer no seu horario laboral de ata catro horas libres para o exercicio do dereito ao voto, que serán retribuídas. Cando o traballo se prestase en xornada reducida, efectuarase a correspondente redución proporcional do permiso.\nNo caso de persoas que por estar realizando funcións lonxe do seu domicilio habitual ou noutras condicións das que se deriven dificultade para exercer o dereito de sufraxio o día das eleccións, as medidas precisas que se adoptarán irán encamiñadas a que estas persoas poidan votar por correo e conten para iso co permiso de ata catro horas libres para poder solicitalo seguindo o procedemento establecido no artigo 72 da Lei Orgánica do Réxime Electoral Xeral.


Multan a un grupo de 11 moz@s facendo botellón e a 8 persoas que se saltaron o peche perimetral - A Laracha - Que pasa na costa\nMultan a un grupo de 11 [email protected] facendo botellón e a 8 persoas que se saltaron o peche perimetral\nEn xeral, a cidadanía da comarca de Bergantiños está cumplindo as novas restricións de xeito exemplar. Pero sempre hai excepcións, como informa esta semana a Policía Local da Laracha, que intensifica estes días, e sobre todo as fins de semana, as labores de control do cumprimento das medidas de prevención ante a Covid-19 establecidas polas autoridades sanitarias.\nAsí, o pasado venres en torno ás 22:00 horas a Policía Local realizou unha intervención na Avenida Manuel Fraga da Laracha, onde estaba reunido un grupo de once mozos -incumprindo a normativa do límite máximo de seis persoas- e, ademais, supostamente consumindo alcohol na vía pública. Os axentes procederon a disolver o grupo e a tramitar a correspondente denuncia.\nAdemais, ao longo da fin de semana, desde o venres ata o domingo, a Policía Local denunciou oito persoas procedentes doutros concellos próximos que se atopaban no termo municipal da Laracha incumprindo a normativa do confinamento perimetral.\nNovas multas de seguridade viaria\nPor outra banda, a Policía Local da Laracha tamén abriu dilixencias por tres posibles delitos contra a seguridade viaria detectados o pasado venres. Dous deles son contra un condutor reincidente que en torno ás 14:00 horas foi sorprendido polos axentes conducindo co permiso de circulación retirado e cunha taxa na proba de alcoholemia superior a 0,65 miligramos por litro de aire expirado. Unha infracción pola que, con toda probabilidade, terán que ir a prisión.\nO terceiro sucedeu ás 22:45 e tamén se tratou dun condutor que superou a taxa máxima de alcohol permitida.\nA Policía Local da Laracha rexistra o primeiro positivo por consumo de cocaína ao volante.\nA Policía Local da Laracha multa por alcoholemia e por non levar a máscara.\n160 inscritos para un posto de administrativo no Concello da Laracha


A inscrición para o XIII Campus Polideportivo VIDE abrirase o luns 4 de xuño ás 9:00 horas nas oficinas da Fundación Vigo en Deporte, no edificio do IMD das Travesas. O campus oferta 200 prazas de nenos e nenas de 8 a 14 anos e desenvolverase nas Travesas do 25 ao 29 de xuño.\nA Fundación Vigo en Deporte e o Instituto Municipal dos Deportes colaboran para realizar a decimoterceira edición do Campus Polideportivo.A finalidade do campus é participar na práctica deportiva de máns das mellores entidades deportivas da cidade, dende a súa iniciación ata o seu perfeccionamento.\nO campus celebrarase do 25 ao 29 de xuño no complexo deportivo das Travesas. A xornada é de 10h a 18h dende o lúns ata o venres.Haberá un servicio de aula matinal para os pais que o precisen dende as 9h ás 10h.\nNo campus realizarase actividades deportivas de baloncesto, balonmán, voleibol, fútbol sala e hóckey a patíns e actividades complementarias como piscina, beísbol, rugby e excursión ás Illas Cies.\nO prezo é de 65 euros por neno ou nenas, co xantar incluído; e 5 euros máis si se opta á aula matinal. Ambos pagos faranse en efectivo no momento da inscricion.


Greve 16 do fevereiro: Por um movimento estudantil forte e combativo na Galiza - Diário Liberdade\nQuarta, 15 Fevereiro 2017 19:51\tÚltima modificação em Sexta, 17 Fevereiro 2017 16:46\nMoito tempo perdido en loitas internas\nO proceso aberto onde se pretendía a unificación do movemento estudantil galego Asembleas de Base, que tiña comezado a comezos do pasado ano académico, rematou por afondar a súa división no inicio do 2017. Neste integrábanse dende organizacións nacionalistas como comités, Liga Estudantil Galega (apoiadas polo BNG) e AGIR (sección estudantil do xa entón extinto partido NOS-UP), ata organizacións estudantís próximas a EU, como Acción Universitaria, Anova, Xeira, así como outras organizacións, activistas e estudantís independentes con vontade de loitar. Aprobáronse por case unanimidade os obxectivos desta iniciativa sobre propostas baseadas na defensa dunha educación pública e de calidade, a abolición das las leis aprobadas polo Partido Popular no goberno, así como na defensa da lingua e cultura galegas.\nSucedéronse disputas internas de carácter político nun 2016 con moitos procesos eleitorais, os cales priorizáronse sobre a loita social en moitas organizacións políticas. Despois dun primeiro acordo programático de mínimo, “Asembleas de Base” non seu centrou na realización dun plan de loita estudantil para cumprir os seus obxectivos. De feito, ese ano só se convocou unha folga o 13 de Abril. Finalmente os nacionalistas máis achegados ao BNG acabaron por crear ERGUER, á vez que os sectores máis afíns a Anova fundaron ANEGA.\nO movemento actual\nPor outra banda, daquela o Sindicato de Estudantes xa ía tempo que tiña sido deslexitimado polo estudantado galego. Ao adoptaren unha postura moi burocrática de convocatorias unilaterais sen preparación, un sectarismo acusado e accións de colaboración coas forzas do orde nas folgas dos pasados anos. Referímonos aos episodios dunha folga do 2014 en Vigo, onde estudantes da Asemblea de Estudantes de Vigo foron reprimidas polas forzas policiais, ata seren ao fin liberados poucos días despois. O SE emitiu un comunicado criminalizándoos e acusándolles de “rebentar” a manifestación. Unha traizón clara que fíxolles case desaparecer.\nPorén, o espazo que deixou baleiro o duro enfrontamento do resto de tendencias no movemento no curso 2015/2016, deulle un espazo ao SE para a un nada desprezable cifra aproximado de 5.000 estudantes, na primeira convocatoria de folga deste año, o 26 de Outubro. O que se pode explicar polo excelente intre na que foi convocada, na investidura do PSOE ao goberno do Partido Popular e a natural combatividade dos estudantes máis xoves, que non teñen experiencia das pasadas accións do SE, mais teñen espírito de loita polos seus dereitos.\nA próxima folga do 16 de Febreiro están de volta inmersa en acusación mutuas de convocatoria unilateral e falta de apoio, cara ERGUER e ANEGA, respectivamente. Sen entrar a deliberar sobre quen ten a “culpa” da actual división do movemento estudantil, o certo é que esta folga anunciouse e preparouse con pouco tempo de antelación. Porén, apoiamos a convocatoria, xa que coidamos que é preciso enfrontar os ataques do goberno coa loita nas rúas.\nOs ataques do capital\nEsta folga se presenta principalmente contra la LOMCE e o 3+2, ambos duros ataques contra os estudantes secundarios e universitarios, que elitizan la educación e afondan no proceso de privatización e supeditación do ensino público aos intereses do gran capital. Aínda que o goberno ten intentado desviar a mobilización, a LOMCE podería entrar este ano en vigor.\nA LOMCE reedita as reválidas franquistas que se producen dende a primaria ata a selectividade. Aplica avaliación da materia de relixión, desaparece a obrigatoriedade da materia de música en primaria e a troncalidade de filosofía no Bacharelato. Desaparecen PCPI e créase a formación profesional básica, incorporando maior carga docente á empresa, afondando no modelo de prácticas non remuneradas. As universidades terán dereito a esixir requisitos de aceso particulares, como o expediente no Bacharelato, as modalidades e especializacións escollidas, ou a formación complementaria. Os centros concertados aumentarían a súa financiación á vez que os públicos a verán reducida, poidendo o alumnado elixir estudar integramente en castelán. En definitiva, unha lei segregadora, clasista, sexista e españolizadora que hai que erradicar.\nPola súa parte o 3+2 pretende continuar o modelo do Plan Bolonia reducindo o número de cursos a tres, tendo que afrontar o estudantado os pagos de 1 ou 2 masters, cun prezo moito máis elevado para obter expectativas laborais.\nQue programa e que plan de loita? Pola fronte única na loita estudantil?\nEn Galiza o movemento estudantil xofre unha división na acción que lle impide avanzar e conseguir vitorias. Tanto nas organizacións estudantís, que non se poñen da cordo para fixar xornadas de mobilización conxuntas, como entre os estudantes de instituto e universidade, que non unen as súas reivindicacións para enfrontar xuntos os ataques á educación. Por iso propomos unha fronte única de todas as organizacións estudantís contra as reformas educativas. É por iso preciso erguer un programa de reivindicacións, entre as que podemos salientar as seguintes:\nExpulsión de todas as empresas y bancos da universidade, así como das empresas concesionarias de servicios, recuperando a súa xestión pública.\nAbolición da LOMCE, Plan Bolonia, o 3+2, e resto de medidas neoliberais. Estudos universitarios e de todos os niveis educativos.\nCreación dun sistema de bolsas ampliado para o conxunto das necesidades académicas ou de transporte para aqueles que teñan que cambiar de localidade para cursar seus estudos. Recoñecemento de todos os dereitos dos bolseiros e a mellora de súas condición laborais. Prácticas remuneradas.\nServizo de balde de reprografía para as fotocopias propias de materias e de un 1 céntimo por copia para o resto.\nReincorporación dos profesores e traballadores despedidos como consecuencia da política de recortes. Non a máis despidos.\nRepresentación estudantil na universidade de polo menos o50 %, o resto de PAS, profesorado, PDI y traballadores de servizos. Eliminar a obtención de créditos por cargos de representación para evitar o arribismo.\nRevocabilidade dos cargos por quen os elixira, que sexa posible iniciar co 30 % da participación nas elección, esixindo a convocatoria eleitoral se así se precisara.\nProhibición rotunda de convocar exames e prácticas obrigatorias en xornada de folga.\nDefensa da lingua e cultura galegas, discriminadas pola LOMCE y con pouco peso na universidade. Unha maior inmersión lingüística dende os niveles educativos básicos ata a universidade, permitirá que se expanda co tempo o seu uso, dándolle ao galego maior presenza científica e técnica.\nFaltan espazos para as iniciativas estudantís na Universidade. Hai restricións para a celebración de concertos, redución de taboleiros para a información de carácter cultural o político. Queremos una universidade onde a maioría, os estudantes poidan expresar as súas ideas e inquietudes, una universidade que sexa garante dunha formación non só académica, se non tamén cultural e social que permita o desenvolvemento de todas as capacidades mentais e físicas dos individuos. Chea de debates, discusión, arte, cultura , música e outras actividades diversas xestionadas polos estudantes e conectada coas preocupacións sociais. Non queremos unha universidade autoritaria e triste, onde a propaganda empresarial, o individualismo, a apatía e competitividade dominan unha paisaxe que nos deixa sen futuro. Esa universidade que moitos chegan a odiar.\nPor outra parte, existen reivindicacións locais, como pode ser o caso do deficiente e caro servizo do transporte en Vigo, monopolizado pola empresa Vitrasa. Aquí os estudantes teñen que abonar 200 euros máis ao ano, sumado ao coste de la matrícula, para poder estudiar xa que o campus universitario está alonxado do centro y solo se é posíbel acceder mediante autobús ou carro. Outras moitas reivindicacións locais poderían ser engadidas polos estudantes, que así se poden animar máis á loita e organizarse nos seus centros de estudo.\nAdemais, ao tempo que propomos unha fronte única non deixamos de denunciar a complicidade da burocracia sindical traidora na aprobación destas leis, a realización de despidos e os recortes, ao non presentaren case ningunha batalla contra estes ataques. Tamén denunciamos á casta universitaria que, pechados na súa torre de marfil non queren ver os danos que estes novos plans xeran na inmensa maioría. A fronte única non implica pregarse ás vontades dos principais partidos ou sindicatos, se non que se trata de esixirlles, dende as asembleas soberanas por centro e facultade, a convocatoria de folgas e compromiso de loita contra os ataques do goberno e o capital.\nPolo tanto, é imprescindíbel unha maior intensidade das mobilizacións, así como a unidade obreiro-estudantil e con outras causas sociais. De cara á seguinte folga, o 9 Marzo, a intervención do estudantado nas mobilizacións da xornada do 8 de Marzo, día da muller traballadora sería moi positiva neste senso. Por outra banda, o apoio á folga dos estibadores convocada para a semana do 20 de Febreiro, podemos tamén dar a forza que precisamos para acadar vitorias.\n« Retornando às raízes do Estado com Thomas Hobbes A grandeza prometida pelo “republicano” antirrepublicano »


Pepe Carballude: «Con este libro quero reivindicar a presenza feminina na arte»\nRescata os grandes nomes da pintura galega na figura de Maruja Mallo nunha lea por unha falsificación de cadros\n«Os cadros, Rubín, coñécense a poder de convivir con eles», explícalle o galerista ao detective que investiga a falsificación dunha colección de obras de Maruja Mallo que recolle nunha pasaxe a nova novela de Pepe Carballude (premio Barco de Vapor nos anos 1986 e 2002). Con este libro, A pintora libertaria, o autor estradense quería «reivindicar a figura feminina na arte, unha homenaxe á muller personalizada nunha artista, a máis libre e máis grande», a creadora viveirense Maruja Mallo.\nO mundo que envolve a Pepe Carballude (1956) marca moito esta obra editada por Galaxia dentro da colección Costa Oeste. O latín, a arte galega e a historia da emigración están moi presentes nun relato no que tampouco está ausente o humor. «Todos os coñecementos que un vai adquirindo ao longo da vida», razoa o escritor: «A relación estreita que tiven con Neira Vilas, que me ten contado como era a emigración, como era esa outra Galicia». Abriulle todo ese mundo. O propio Carballude estivo en Bos Aires co escritor Arturo Cuadrado, «que presumía de ter coñecido a don Ramón del Valle-Inclán, e foi amigo de Luís Seoane e de Eduardo Blanco Amor».\nVila do Pazo é o lugar onde transcorren os feitos principais que narra a novela. Ben podería ser a propia Estrada natal do autor ou calquera outro lugar da comarca de Tabeirós e Terra de Montes. Incluso o nome da súa aldea natal, Rubín, é personalizado na figura do detective. Mesmo Pepe Carballude foi a unha escola como a que na novela se converte en Museo da Emigración. «É para min unha honra ter ido a unha escola feita con cartos da emigración, de Cuba, en concreto. Foi inaugurada no ano 1907», recorda.\nCada capítulo, un refrán\nO autor inicia cada un dos dez capítulos cun refrán. E faino porque pretende darlle ao relato unha «referencia popular». Di que «o galego fala con refráns. Cando o Quixote reprende a Sancho por falar con refráns, este contéstalle que se lle quita os refráns é como se se volvese mudo». Opina que as sentenzas populares agochan un tesouro de filosofía e con elas pretende resumir o contido de cada capítulo.\nO ruído da política\nA trama de A pintora libertaria aparece envolta nos ruídos típicos da política municipal, o mundo da promoción urbanística, a falsificación das obras de arte e as creacións dos grandes artistas galegos, moitos deles emigrados ou exiliados, con obras espalladas polo mundo adiante e con traficantes ávidos de diñeiro ou gloria, que aparecen salferidos ao longo do libro.\nA obra é unha homenaxe a Maruja Mallo, pero tamén «ás mulleres, ás mulleres dos artistas», expresa sen ningún tipo de dúbidas Pepe Carballude. O novelista apunta que coñeceu a Maruxa, a compañeira de vida de Luís Seoane, á de Felipe Criado, «que aínda a trato agora», subliña. «Sempre se fala dos homes, sempre se fala de Díaz Pardo, pero detrás de Díaz Pardo estaba Minina, detrás de Seoane sempre estaba Maruxa», recalca.\nNo entanto, a figura central é Maruja Mallo, a gran transgresora, a das Sensombreiro, tan relacionada con todos os poetas da Xeración do 27, a gran surrealista, «unha muller libertaria que tivo amores con Rafael Alberti e con Miguel Hernández». Da relación con este último saíu El rayo que no cesa, «un canto ao desamor», polo profundo baleiro que lle deixou a pintora. En fin, unha obra narrativa a de Carballude nacida da pandemia e cargada de acontecementos e escenarios reais.\nArchivado en: Maruja Mallo Luis Seoane Arte Comarca de Tabeirós - Terra de Montes Miguel Hernández


Retrincos na Festa da Patela | Bico da Ría\nRetrincos na Festa da Patela\n16 Decembro, 2013 . Por: Cristina Cambeses Franco\nA semana pasada celebrouse a primeira Festa da Patela en Rianxo. Tratouse dun evento dedicado á gastronomía relacionada coa pesca artesanal e o marisqueo no que tamén tivo cabida a cultura a través dunha homenaxe a Castelao.\nO venres 6 de decembro a banda da Escola de Música de Rianxo tivo o pracer de ser convidada á homenaxe. O acontecemento consistiu na lectura do libro Retrincos do ilustre escritor rianxeiro Castelao, ao mesmo tempo que a banda interpretaba unha composición creada polo director da banda de Meaño, David Fiúza. A música e as palabras déronlle a oportunidade a un público extenso de experimentar todos aqueles sentimentos que anos atrás Castelao fora deixando no seu libro: a emigración, a saudade, a morte, a actitude nacionalista, o baile…\nNo acto non faltaron cabezudos que simbolizasen a Peito de Lobo, nin os bailes da Sabela e Castelao. Cabe destacar a interpretación de Xesús Santos, outro membro do teatro Airiños… Mulleres e homes, mozos e non tan mozos coas súas voces simbolizaron a gran cantidade de personaxes que transcorren polo libro: o Inglés, a Sabela, a nai de Castelao, Peito de lobo…\nA representación en compaña do espírito da música foi de tan gran beleza que conseguiu conmover ao público que respondeu satisfeito cun gran aplauso final.


All in One A Coruña - Xestión integral de proxectos e obras\nXestión e Expansión de Cadeas de negocios.\nXestión integral, Asesoramento integral de expansión e desenvolvemento.\nPlanificamos desde a implantación e deseño, executamos a todos os niveis desde asesoramento integral técnico e financeiro ata os servizos de mantemento para que non te teñas que preocupar de nada.\nSó céntrache no funcionamento e desenvolvemento da túa actividade, nós poñeremos a punto unha infraestrutura sostible e adecuada.\nSupervisamos exhaustivamente. Ofrecemos a nosa garantía e deseñamos un plan real para acompañarche no teu crecemento. Facemos o necesario para xerar unha imaxe adoitada da túa empresa, desde a túa flagship ata as túas oficinas.\nBuscamos os locais mellor situados para modelo, deseñamos un espazo óptimo atractivo para o cliente, cómodo para o traballador e perfectamente deseñado para a venda do teu produto.


INFANTIL CALVO SOTELO: Preparamos unha receita terrorífica.\nPreparamos unha receita terrorífica.\nO Equipo de Normalización Lingüística coa chegada do Samaín propúxonos a todos a elaboración dunha receita que metera un chisco de medo. Buscamos algo que puideramos facer entre todos e axeitada á celebración. Ademais tamén era importante poder probar, saborear. Os ingredientes tiñan que ser coñecidos polo peques e a elección foi do máis axeitada: flocos de millos, galletas e chocolate. Con todo preparado so quedaba poñerse man á obra.\nCal ía ser un resultado? Unha terrorífica caveira que se comía.\nAgora a caveira de flocos de millo vai camiño da Uceira para facer compañía a todas as receitas do cole. Esperamos que todas sexan tan divertidas e comestibles como esta.\nPublicado por profes de infantil en 8:54


BOLETIN NADAL 2015\nBOLETIN DE ACTIVICACES DE NADAL 2015\nDía 30.12.15 No hay comentarios:\nNOVO LOOK NA NOSA BIBLIO\nINAGURAMOS NOVO LOOK NA NOSA BIBLIO\nGrazas á axuda económica da direción temos dúas novas estanterías que permitiron arranxar toda a nosa colección de xuvenil tanto en castelán como en galego. Facilitan moitísimo aos usuarios o acceso aos fondos.\nTamén etiquetamos os andeis alfabéticamente reordeando os fondos dun xeito máis lóxico para lograr unha optimización do servizo.\nAdemáis recuperamos a zona de lectura informal que perderamos o ano pasado e inaguramos nova sección de novela histórica.\nA NOSA BIBLIOTECA COS DEREITOS HUMANOS\nO pasado 10 de decembro celebrouse o día mundial dos dereitos humanos . Co grupo de 3º ESO A tivemos a ocasión de falarlles da súa orixe. Para elo, elaboramos unha presentación dende os seus inicios ata o mundo actual.\nHuman rights from bibliofloriani\nDespois, tivemos a oportunidade de debater en que lugares do mundo non se cumpren estes dereitos e que situacións están a atravesar moitas persoas ( guerra en Siria, refuxiados..) nas que os seus dereitos non se ven recoñedidos polos gobernos.\nA Midsummer Night's Dream - Our collective work\nHere's Shakespeare's most hilarious play, which we worked into three panels: Evening - Night - Morning:\nWe started here: the documentation post in this blog (click on the image to open):\nThese are our works (Click on the double-diagonal-arrows to watch the presentations in Full Screen mode):\nHermia is forced by the law in Athens\nbut finds solutions in the wood\nMateo Orge, David Vilaboa\nLove and strange couples in the wood\nAlberto Núñez, David Rodríguez\nThe love potion causes many changes in the play\nMaría Lago - Ana Misa\nWhat does magic represent? - Magic in the story\nCarla Alonso, Ibtissam Moukhass\nLuis Prada, Sergio Prieto\nDreams, Magic and Psychoanalysis\nIván Álvarez, María Rodríguez\nMagic, Fairies and Symbolism\nTatiana Cabaleiro, Manuel Rodríguez\nThe love potion: Oberon, Titania and The Puck\nAnxo Táboas, Lois Lago\nLaw and Order vs Instinct and Chaos\nWe need both: Law and Order, and Instinct and Chaos\nGabriel Lago, Miguel Mouriño\nApollonian and Dyonisian\nAn analysis of AMND using Nietzsche’s concepts\nSheyla González, Alba Covelo, Carla Luis\nthe interdependence of reason and passion\nLuciano Fernández, Andrés Piñeiro\nShakespeare’s women are no scared wives or daughters\nAlba Campos, Jesús Fernández\nShakespeare compares virgin women to flowers\nGabriela Carvalho, Saínza Fernández\nTitania, Oberon and the four lovers’ problems\nTatiana Muíños, Paula Amil\nMatching Jacks and Jills\nNoa Domínguez, Carla Bras\nNames explained and drawings\nIrene Aguilar, Ana Carballido\nLaura Rodríguez, Rosa Salvador\nIs AMND a comedy or a tragedy?\nBoth - it’s a play within a play!\nPatricia González, Lorena Álvarez\nDía 17.12.15 No hay comentarios:\nAsasinatos policiais nas favelas do Brasil\nGrupo do IES Pedro Floriani da Rede de Escolas de AI\nVale máis acender unha candea ca maldicir a escuridade\nBiblioteca Escolar - Proxecto 2015, Ano da luz\nTexto: Sofía Castro, 4º ESO B.\nA charla do pasado xoves 26 pareceume interesante e incrible. Grazas a Ana-Paula e Renata coñecemos datos e información que ata agora descoñeciamos.\nDixeron que o Brasil é o país con maior número de homicidios cometidos pola policía, que é o que máis me impactou de todo, como a policía pode causar tantas mortes.\nElas dicían que no ano do Mundial de fútbol as cifras de número de mortes aumentaron e teñen medo de que coas Olimpíadas volva aumentar, e iso é algo que non podemos permitir e que é terrorífico.\nFinalmente, Ana-Paula contounos como a policia matou o seu fillo Johnathan sen motivo ningún. Foi un relato conmovedor e escoitámolo en silencio.\nOxalá todas as vítimas, familiares sobre todo, co tempo se volvan máis e máis fortes e poidan volver á tranquilidade e oxalá teñan moita sorte coa cmpaña Tu mataste o meu filho e consigan pouco a pouco facer máis. Creo que si: que se vai facer xustiza pero como elas dicían ninguén vai poder devolverlle aos seus fillos xamais.\nNin a policía nin ninguén ten dereito a quitarnos a nosa vida, un dereito humano imprescindible, o dereito á vida.\nEsta é unha das últimas noticias e investigacións que podemos atopar na páxina de Amnistía Internacional:\nBrasil - Mataste o meu fillo\nBrasil: policías militares de “gatillo fácil” mataron centos de persoas na cidade que se prepara para recibir os xogos olímpicos. Río de Xaneiro é unha cidade marcada polas intervencións policiais represivas. A súa policía militar, que parece seguir a máxima de “disparar primeiro e preguntar despois”, está contribuíndo ao alarmante aumento da taxa de homicidios pero os seus axentes nunca son investigados nin comparecen ante a xustiza.\nAsí o afirma Amnistía Internacional nunha análise inédita de datos estatísticos publicada a un ano do comezo dos xogos olímpicos de 2016.\nNa charla empregáronse estes audiovisuais:\nNós fixemos estes comentarios, que lles ofrecemos para amosarlles a nosa solidariedade e o noso cariño:\nFai click nas fotos para velas ampliadas:\nDía 15.12.15 No hay comentarios:\nEU SON FONTE…\nEste foi o título da actividade que eliximos para reflexionar no día da violencia de xénero.\nOs agrupamentos de 1º fixeron un cartel con todas as víctimas deste ano e tamén colaboraron os alumnos de bacharelato:Este foi o título da actividade que eliximos para reflexionar no día da violencia de xénero.\nTras unha charla impartida por Uxío do CIM do Concello de Redondela na que se visionou o video: el orden de las cosas:\nTras un coloquio sobre o video e o seu simbolismo os rapaces e rapazas de 4º ESO describiron cunha palabra de que son fonte as mulleres.\nA continuación pegaron as súas cintas\nO resultado é o que podedes ver nas fotos EU SON FONTE DE ………\nDía 3.12.15 No hay comentarios:


Confraría de pescadores San Martiño de O Grove – Páxina oficial da Confraría de pescadores San Martiño de O Grove, na Ría de Arousa. Ofrecemos información e asesoramento os profesionais do sector pesqueiro nas Rías Baixas. Fomentando o respeto a tradicción e a calidade nas augas de Galicia.\nConfraría do Grove\nDescobre os servizos que ofrecemos aos nosos asociados\nConfraría San Martiño de O Grove\nDesde sempre na confraría de San Martiño valoramos as boas relacións que construímos ao longo da nosa historia. O noso traballo xunto ao dos nosos asociados e institucións conseguen día a día unha mellor representación dos intereses do sector extractivo-marisqueiro, conseguindo defender e manter un oficio e unhas artes cos que se forma en carácter único que compartimos.\nOfrecer un servicio profesional é o primeiro\nO noso compromiso e aptitude axúdanos a adaptarnos da mellor forma posible aos cambios que o contexto actual nos demanda.\nOs nosos servizos asíntanse sobre tres liñas de actuación fundamentais: Os servizos de actividade, a representación e asesoramento e a formación e o emprego. Entre algúns dos nosos principais valores para os socios é o poder contribuír co logro dos seus obxectivos. Algún dos nosos principais servizos son:\nA nosa misión e valores\nSomos e actuamos en base ao noso sistema de crenzas e valores\nCoidado da contorna e sustentabilidade\nRespectamos a nosa contorna natural como fonte de biodiversidade, riqueza social e económica para garantir o benestar futuro.\nTraballo en equipo e colaboración\nPromovemos e apoiamos un equipo onde o persoal e socios asumen responsabilidades e participación na toma de decisións.\nTransparencia e comunicación\nA implicación e compromiso non é posible sen unha absoluta transparencia nos procesos, dispoñendo canles que acheguen a máxima información.\nDesenvolvemos sentimentos de respecto e responsabilidade cara á cultura participando dos diferentes costumes e tradicións.\nContribuímos activamente en difundir ante a sociedade os coñecementos, valores e cultura para que se coñezan e de poidan transmitir.\nTemos consciencia das consecuencias dos nosos actos sobre os demais por iso actuamos de boa fe, de maneira honesta e xusta.\nFormación e mellora continua\nAs persoas son o máximo activo, por iso, facilitamos información e formación para asegurar unha debida resposta ás necesidades do traballo.\nProfesionalidade e Servizo\nSomos comprometidos e facémonos responsables do noso rendemento en todas as nosas accións, baseándonos nunha gran vontade de servizo.\nSer unha confraría dedicada a dar representación aos intereses económicos e profesionais o sector extractivo-marisqueiro no ámbito territorial da nosa xurisdición, así como exercer as funcións de órgano de consulta e colaboración coa administración.\nCANTIDADES POR ESPECIE:\nToneladas en 2016\nBarcos en 2016\nVOLUMEN DE FACTURACIÓN APROX:\nEuros en 2016


Baltar en Boborás e Ribadavia: “as obras non son unha prioridades nestes momentos, o que hoxe importa son as persoas” - BadalNovas\nInicio Eleccións 2020 Baltar en Boborás e Ribadavia: “as obras non son unha prioridades nestes...\nO benestar e a atención ás familias, autónomos e empresas deben ocupar agora toda a nosa atención, o que non quere dicir que se paralicen proxectos importantes que xa están en marcha”, dixo o presidente provincial, citando como exemplos o Centro Galego de Innovación da Formación Profesional, o derrubo da vella estación de autobuses para construír unha residencia de maiores ou a estación intermodal da cidade.\nJosé González, número tres da lista por Ourense e consellerio de Medio Rural, anunciou que o Goberno galego mobilizará 60 millóns de euros en préstamos para bodegas e viticultores, no marco dunha nova liña de financiamento dirixida aos autónomos, microempresas e pemes máis afectados pola emerxencia sanitaria.\nO presidente provincial do Partido Popular, Manuel Baltar, afirmou hoxe que “as obras e o cemento non son prioridades nestes momentos para os ourensáns e todos os galegos, senón que o hoxe importa son as persoas”. Baltar, nos mítines celebrados esta tarde en Boborás e Ribadavia, subliñou que “o benestar e a atención ás familias, autónomos e empresas deben ocupar agora toda a nosa atención, o que non quere dicir que se paralicen proxectos importantes que xa están en marcha”, citando como exemplos o Centro Galego de Innovación da Formación Profesional, o derrubo da vella estación de autobuses para construír unha residencia de maiores ou a estación intermodal da cidade.\nEstes proxectos e un programa de goberno de Feijóo baseado na recuperación económica, nas familias e nunha Galicia innovadora e sustentable, terán a súa correspondente repercusión no resto da provincia, “porque Ourense forma parte dese gran concello que é Galicia e as propostas do Partido Popular para un novo goberno de Feijóo están deseñadas para o conxunto dos galegos e galegas”.\nNeste sentido, Manuel Baltar aproveitou a súa visita a Boborás e Ribadavia para concretar dous ámbitos recollidos no programa electoral e nos que Ourense ten as súas fortalezas. Así, referiuse a un modelo turístico propio baseado na calidade e na sustentabilidade, “do que Boborás e ás iniciativas das súa alcaldesa e antes concelleira de turismo –Patricia Torres- son un claro exemplo cun notable incremento de visitantes nos últimos anos para coñecer a súa riqueza natural, paisaxística e patrimonial”.\nO segundo ámbito que citou o presidente provincial foi o vitivinícola, coa comarca do Ribeiro como exemplo das catro denominacións de orixe existentes na provincia. O programa dos populares para un novo goberno de Feijóo, sinalou, “inclúe un punto específico para este sector, cun plan estratéxico de dinamización que impulsará as novas plantacións de viñedo, continuando cos plans de internacionalización que precisan os nosos viños para que fóra das nossas fronteiras poda apreciarse a súa calidade”.\nJOSÉ GONZÁLEZ: “UNHA NOVA LIÑA DE FINANCIAMENTO PERMITIRÁ AOS ADEGUEIROS MERCAR A UVA EN CONDICIÓNS NORMAIS DE MERCADO”\nNos mítines desta tarde en Boborás e Ribadavia tamén participou o número tres da candidatura por Ourense, José González, e consellerio de Medio Rural. Nunha\nhistórica comarca vitivinícola, anunciou que o Goberno galego mobilizará 60 millóns de euros en préstamos para bodegas e viticultores, no marco dunha nova liña de financiamento dirixida aos autónomos, microempresas e pemes máis afectados pola emerxencia sanitaria.\nJosé González sinalou que estes empréstitos “perseguen que todas as adegas galegas poidan mercar a totalidade da uva da colleita deste ano en condicións normais de mercado”. Nesta liña, engadiu, “a iniciativa busca garantir o futuro do sector do viño da nosa comunidade, unha vez se constatou que apenas recibiu fondos das medidas extraordinarias habilitadas polo Goberno central”.\nNa penúltima xornada de campaña pola provincia tamén participou Miguel Santalices, número dous da lista, que fixo unha nova chamada á participación o próximo domingo, destacando que a seguridade dos locais electorais está garantida polo labor desenvolvido en toda a provincia por máis de trinta profesionais nas últimas semanas, inspeccionando todos os centros de votación e asegurándose de que se cumpren todos os protocolos establecidos.\nA Xunta apoia a 30ª edición do rally matemático e científico ‘Sen fronteiras 2022’


Entrevista con Carmen, A Pachina | Fotos de Rianxo\nEntrevista con Carmen, A Pachina\nSe dicimos Carmen Meda Ces, de seguro que pouco saben de quen falamos. Pero se a identificamos como Carmen A Pachina (6 de novembro de 1932) de seguro que todo o mundo a recoñece. O ano pasado foi unha das persoas que formaban parte da exposición de Ruando Rianxo. Hoxe, queremos facer pública a conversa que tivemos con ela, e que se nos perdera xunto cunha gravadora que agora atopamos. É unha persoa con carácter, que demostrou que a muller é o sexo forte sempre e cando lle deixan traballar e facer cousas. Ata andou ao estraperlo e foi a primeira fémina na zona en conducir en coche. Coñecémola un pouco máis.\n– Cando comezou co negocio? Porque antes do restaurante tiña un ultramarinos, non?\n– Si. Nós casamos e fomos para unha casa de renda na que non nos cobraban e eu daquela puxen alí un ultramarinos, que atendía o meu home. Comezamos a traballar alí e levábamos ata as aldeas da montaña gas e aceite.\n– De que ano estamos a falar?\n– Puf. Tería eu uns 25 anos, e teño agora 81. Como vos comentaba, ía tres días a semana ata Vilachán, á montaña, con gas, aceite e xabón. Despois tamén compraba millo e centeo, que me ía buscar un home de Cespón nun coche pequeno. Máis adiante, unha avoa miña dounos unha leira e fixemos a casiña e comezamos a comprar arredor e a construír. Tivemos un bar e abaixo puxemos o ultramarinos.\n– Sempre foi unha muller moi emprendedora.\n– Si. Aos 31 anos xa tiña carné de moto, e aos 36 carné de coche.\n– Lemos que unha vez, cando andaba en moto, chegou a Santiago con pantalóns e todo o mundo quedara abraiado.\n– Quedou coa boca aberta ao ver que levaba pantalón, porque daquela non o vestían as mulleres. Había outra muller da Cabo de Cruz que tamén andaba en moto e que foi a que me levou a min a Santiago a sacar o carné de conducir. E no carné de coche, fun eu a primeira, tanto do Concello como de toda a comarca.\n– E agora aínda anda en coche?\n– Non, porque me teño que operar das cataratas. Pero andei ata hai 3 meses, que se non fora por iso…\n– Vese que é unha persoa activa, que non pode estar parada.\n– Si, sempre estou a moverme, a vixiar as cousas. Non paro, porque me custou traballo gañar o que construín. Gañámolo o meu home e máis eu. O meu marido era músico; cantaba e tocaba moi ben. E cando el ía tocar, eu non podía saír de aquí, xa que tiña que atender o negocio.\n– Vostede era a que cociñaba no restaurante?\n– Tiñamos cociñeiras. Eu axudaba algo se era necesario. Pero se estaba no bar non podía estar na cociña e había que xestionalo todo.\n– Polo visto, miraba moito pola parroquia e cando algún político viña comer á restaurante Pachín, vostede preguntaba para ver se se podían facer cousas.\n– Non houbo unha persoa que mirase pola parroquia coma min. Traballei a prol do centro cultural e tamén fun das persoas que conseguiu o terreo no que está a clínica médica de Taragoña. Un día, para o do porto, viñeron os responsables do proxecto e tamén chegou un que quería ser alcalde que me di: “Pachina, quen che mandou vir aquí?”. Ao que lle respondín: “E a vostede quen o mandou?”. Respondeume: “Eu vin porque tiña que vir”. E foi cando un dos de Santiago lle espetou: “Ela veu porque a mandamos nós. Isto conseguiuno ela”. Polo que colleu e marchou de alí.\nTamén falei co alcalde para ver se non podíamos facer o campo das festas en Campo Maneiro, porque xunto á igrexa había moi pouco sitio. Díxenlle: “Non poderíamos facer o campo das festas alá arriba?”. Fomos mirar e fixémolo. Alí puxeron unha fonte, a fonte Pachina, co meu nome.\n– E nunca pensou en meterse na política? Votos de seguro que tiña.\n– Arre carai! Pola de veces que me pediron cousas… Agora xa vou moi velliña. Quen me dera ter 40 anos! Daquela non pensaba niso, porque eu andaba ao meu. E se me poñía a mal con algunha xente, despois non viñan ata o meu negocio.\n– O restaurante cando o montou? Despois da tenda de ultramarinos?\n– Case, case, porque foi cando montamos o bar e levamos para abaixo o ultramarinos. Estaban funcionando as tres cousas: o ultramarinos, o bar e o restaurante. E cando deixamos o ultramarinos alugámolo a un panadeiro.\n– Aquí fixéronse miles de vodas.\n– Miles de vodas!! Agora non as hai, porque se arriman. Así que xa non fan festa. O outro día tivemos unha, quedaron moi contentos e viñeron tomar un café. E xa lles dixen: “Pois que non volvades casar, que non se vos ocorra”, jeje.\n– A verdade é que se trataba dun restaurante moi coñecido na zona.\n– Xa bastante foi e fixemos. Pensade que casamos sen ter unha perra e sen ningún cacho de terra.\n– Agora tocaralle desfrutar, despois de tanto traballar.\n– Pero morreume o home hai uns catro anos. E síntoo moito (emociónase).\n– Si, porque o que fixeron, foi entre os dous.\n– Si, foi algo entre os dous. As fillas estudaron. Despois os netos tamén estudaron. E todo era a conta do que tiñamos nós.\nEtiquetas: Carmen A Pachina, Carmen Meda, casa Pachín, restaurante Pachín, Taragoña\n← Barahunda en concerto\nConcerto de clausura do X Ciclo de Bandas →\nUnha resposta a “Entrevista con Carmen, A Pachina”\nBurata 08/28/2014 ás 15:26 #\nDa gusto ver esta muller e saber todo o que fixo, poucas coma ela…\nDeixa unha resposta a Burata Cancelar a resposta